กรมควบคุมโรค กระทรวงสาธารณสุข เปิดเผย นักท่องเที่ยวชาวจีนพบเชื้อไวรัสโคโรนาสายพันธุ์ใหม่ 2019 เป็นรายแรก เดินทางกลับประเทศแล้ว
กรมควบคุมโรค กระทรวงสาธารณสุข เปิดเผย นักท่องเที่ยวชาวจีนพบเชื้อไวรัสโคโรนาสายพันธุ์ใหม่ 2019 เป็นรายแรก เดินทางกลับประเทศแล้วนายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป ในฐานะผู้บัญชาการของศูนย์ปฏิบัติการภาวะฉุกเฉิน กล่าวว่า จากกรณีนักท่องเที่ยวจีนที่เดินทางมาจากเมืองอู่ฮั่นเมื่อวันที่ 8 มกราคม 2563 และได้รับการตรวจคัดกรองที่สนามบิน พบมีไข้สูง ถูกส่งตัวมารักษาที่ห้องแยกโรคความดันลบ สถาบันบำราศนราดูร ขณะนี้ผู้ป่วยหายดีแล้ว ผลการตรวจทางห้องปฏิบัติการ 2 แห่งไม่พบเชื้อดังกล่าวแล้ว แพทย์จึงอนุญาตให้กลับบ้าน โดยได้รับการส่งตัวขึ้นเครื่องเดินทางกลับประเทศแล้วเมื่อคืนที่ผ่านมา (18 ม.ค. 63 ) อย่างไรก็ตาม เนื่องจากองค์การอนามัยโลก ยังไม่มีประกาศห้ามเดินทางไปยังประเทศที่มีรายงานผู้ติดเชื้อไวรัสโคโรนาสายพันธุ์ใหม่ 2019 ขณะนี้เป็นช่วงใกล้เทศกาลตรุษจีน จะมีนักท่องเที่ยวเข้ามามากขึ้น กระทรวงสาธารณสุข จึงกำหนดมาตรการเฝ้าระวังและแนวทางป้องกันการแพร่ระบาด 4 ด้าน ได้แก่ เสริมการเฝ้าระวังโรค คัดกรองและคัดแยกผู้ป่วย โดยมีการคัดกรองผู้โดยสารเครื่องบินในเส้นทางที่บินตรงมาจากเมืองอู่ฮั่น สาธารณรัฐประชาชนจีน รวมห้าสนามบิน // คงมาตรฐานการวินิจฉัย การดูแลรักษา ผู้ป่วยที่เข้าเกณฑ์การสอบสวน //ระบบการส่งต่อผู้ป่วย เข้ารับการรักษาพยาบาลในห้องแยก ความดันลบ ทั้งโรงพยาบาลภาครัฐ-เอกชน และเพิ่มการเฝ้าระวัง ในชุมชนแหล่งท่องเที่ยวทั่วประเทศ เพื่อเพิ่มประสิทธิภาพการจัดการกับโรคติดต่ออุบัติใหม่แบบบูรณาการ     นายแพทย์อภิชาต วชิรพันธ์ ผู้อำนวยการสถาบันบำราศนราดูร กล่าวอีกว่า สำหรับผู้ป่วยรายแรกที่ติดเชื้อไวรัสโคโรนาสายพันธุ์ใหม่ 2019 ทางสถาบันให้การรักษาและเฝ้าสังเกตอาการในห้องแยกเชื้อความดันลบอย่างต่อเนื่องตามมาตรฐานสูงสุด จนอาการหายดีและตรวจไม่พบเชื้อไวรัสจึงให้กลับบ้านได้ ขอให้ประชาชนมั่นใจในความปลอดภัย หากจำเป็นต้องเดินทางไปในพื้นที่เสี่ยง ขอให้ระมัดระวัง หลีกเลี่ยงการสัมผัสกับสัตว์ ตลาดค้าสัตว์หรือสินค้าจากสัตว์ หรืออยู่ในสถานที่ที่คนหนาแน่น ไม่อยู่ใกล้ชิดผู้มีอาการทางเดินหายใจ หากกลับมาจากพื้นที่เสี่ยงและเริ่มมีอาการป่วย เช่น มีอาการไข้ ไอ เจ็บคอ มีน้ำมูก หายใจเหนื่อยหอบ ขอให้รีบไปพบแพทย์พร้อมแจ้งประวัติการเดินทาง กรณีพบผู้ป่วยเข้าเกณฑ์โรคปอดอักเสบ ให้โทรแจ้งสายด่วนกรมควบคุมโรค 1422 เพื่อให้รถจากสถานพยาบาลมารับทันทีตอบส่งต่อ